Finnst þér eins og þú búir við hliðina á villidýri ? Er nágranni þinn uppi alltaf þrammandi eftir gólfinu eins og hann sé fíll ? Finnst þér nágrannakonan kannski vera með óvenju langan háls eins og gíraffi , tilvalinn til að auðvelda glápið yfir grindverkið ? Finnst þér skrýtið hve oft þú grípur nágrannan í tré , hangandi eins og apa ? Ef marka má bók Julian Clary , Bold fjölskylduna , þá eru allar líkur á að nágranni þinn sé villidýr , því villt dýr búa á meðal okkar . Reyndar eru dýrin ekki svo villt lengur , þegar þau hafa valið að búa á meðal okkar . Þau hafa tekið upp siði mannfólksins ; klæða sig í föt , tjá sig á mannamáli , stunda vinnu og þéna peninga . Í raun og veru er fátt sem greinir þau frá óskaplega venjulegu miðstéttarfólki . ( Nema auðvitað loðið andlit , rófa , undarlegur áhugi á því að grafa holur og nudda rassinum í runna . En mannfólk er svo vitlaust og pólitískt réttþenkjandi að það þorir ekki að segja neitt við þessum undarlegheitum . ) Bold fjölskyldan eftir Clary með myndskreytingum eftir David Roberts segir frá Bold hjónunum . Þau hétu reyndar ekki Bold áður , heldur tóku þau upp nafnið eftir að þau duttu niður á skilríki hinna raunverulegu Bold hjóna í Afríku . Hin mennsku Bold hjón hlutu hrapaleg örlög í skolti krókódíls skömmu áður . Nú , hin nýju Bold hjón eru alls ekki mennsk heldur hýenur . Hýenur sem hlæja frjálslega , oft og hátt . Hýenurnar flytja í smábæinn Teddington á Englandi , klædd í fínasta púss en gæta þess alltaf að láta ekki sjá í rófuna á sér . Rófan ein getur komið upp um þau ! Þau lifa hamingjusamlega í Teddington , finna sér vinnu eins og annað mannfólk og eignast þar tvíburahvolpana Bobbý og Bettý . Þegar Bold hjónin fara svo að sakna Afríku vandast málið , því þau geta ómögulega ferðast til Afríku aftur . Hjónin finna til skyldunnar að kenna hvolpunum sínum um gamla landið , fá þau til að læra dýramál og hitta aðrar hýenur . En þrátt fyrir að geta ekki ferðast til Afríku geta þau samt hitt aðrar hýenur í safarí-garði skammt frá Teddington . Þar þarf fjölskyldan svo að leysa stórt vandamál og kemst að miklu leyndarmáli um nágranna , sinn sem ætíð hafði verið þeim til trafala . Eins og heyra má er Bold fjölskyldan saga innflytjenda-fjölskyldu í Englandi . Nema í staðinn fyrir að vera mennsk eru þau hýenur . Stundum lætur fólk eins og innflytjendur séu villidýr . En ef við lítum fram hjá þessum pólitíska undirtóni í barnabókinni , þá er Bold fjölskyldan létt skemmtun fyrir bæði foreldra og börn . Okkur mæðginum féll bókin vel . Textinn einn og sér er leikandi lipur og skemmtilegur og svo skemmir ekki fyrir að fimmaurabrandarar úr hýenumunni eru látnir flakka þegar maður á síst von á því . Söguþráðurinn er skemmtilegur en bókin væri lítið án myndskreytinganna . Þótt það séu ekki myndir á hverri síðu , þá eru þær svo mikilvægar . Myndir Roberts koma til skila svo mikilli gleði og kæti til lesandans . Það er í raun synd að fleiri barnabækur sem eru gefnar út af íslenskum höfundum skuli ekki fá að vera ríkulegar myndskreyttar . Julian Clary , höfundur bókarninnar er leikari að aðalstarfi en hefur getið sér gott orð fyrir uppistand . Hann hefur nú þegar skrifað tvær aðrar bækur um Bold fjölskylduna , The Bolds to the Rescue og The Bolds on Holiday sem komu út árið 2016 og 2017 . Það er von okkar mægina að bókaflokkurinn verði fullþýddur , enda stórskemmtileg fjölskylda á ferðinni .